Predkladacia správa

Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky Ministerstvo zdravotníctva Slovenskej republiky predkladá návrh poslancov Národnej rady Slovenskej republiky Richarda RAŠIHO, Jozefa VALOCKÉHO a Vladimíra BALÁŽA na vydanie zákona, ktorým sa  mení a dopĺňa zákon č. 363/2011 Z. z. o rozsahu a podmienkach úhrady liekov, zdravotníckych pomôcok a dietetických potravín na základe verejného zdravotného poistenia a o zmene a doplnení niektorých zákonov v znení  zákona č. 460/2012 Z. z. a ktorým sa mení a dopĺňa zákon č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov (tlač 1606).

Ministerstvo zdravotníctva Slovenskej republiky k predloženému poslaneckému návrhu zákona uvádza:

Obsah

Cieľom predloženého návrhu zákona je podľa dôvodovej správy rozšírenie okruhu poistencov, na ktorých sa vzťahuje limit spoluúčasti v súvislosti s prekročením úhrnnej výšky úhrad poistenca za doplatky za lieky. Ide o zníženie súčasného limitu spoluúčasti v príslušnom kalendárnom štvrťroku a súčasne  o rozšírenie okruhu poistencov, na ktorých sa limit spoluúčasti má vzťahovať. 

Stanovisko

Ministerstvo zdravotníctva Slovenskej republiky zaujíma k predloženému poslaneckému návrhu zákona nasledovné stanovisko.
	Navrhované opatrenia sa dotýkajú ťažko zdravotne postihnutých osôb, dôchodcov a detí, ktorí predstavujú najzraniteľnejšiu skupinu poistencov. 
	Poistenci v dôchodkovom veku častejšie ako iné vekové skupiny poistencov trpia chronickými ochoreniami vyžadujúcimi dlhodobú liečbu, pričom viaceré lieky užívajú niekoľko rokov alebo doživotne. Rovnako deti v predškolskom veku sú vystavené zvýšenému riziku najmä prenosných infekčných ochorení. Deti v prvých rokoch svojho života prekonávajú ochorenia súvisiace s ich celkovou adaptáciou a budovaním imunitného systému ako i adaptáciou v kolektíve. Osobitnou skupinou sú deti v predškolskom veku, ktoré sú ťažko zdravotne postihnuté.
	Z uvedeného dôvodu navrhované opatrenia prispejú nielen k zlepšeniu poskytovania zdravotnej starostlivosti pre tieto skupiny poistencov, ale zároveň budú mať aj pozitívne sociálne dopady.
	Rozšírenie okruhu poistencov, na ktorých sa vzťahuje limit spoluúčasti, sa navrhuje v dvoch rovinách, a to upustením od sledovania výšky príjmov tých skupín poistencov, ktorí sú už v súčasnosti  uvedení v zákone, ako aj doplnením novej skupiny poistencov, na ktorých sa vzťahuje ochranný limit na doplatky na lieky. 
	Prijatím navrhovaného riešenia sa docieli  zníženie ochranného limitu pre súčasný okruh poistencov na 25 eur za kalendárny štvrťrok, rozšíri sa okruh poistencov, na ktorých sa ochranný limit vzťahuje o skupinu poistencov mladších ako 6 rokov, kde sa navrhuje limit spoluúčasti na 8 eur za kalendárny štvrťrok a pre ťažko zdravotne postihnuté deti mladšie ako 6 rokov 0 eur. 
	Predmetný návrh bol predložený na medzirezortné pripomienkové konanie v dňoch 8. – 16. júla 2015, v rámci ktorého bolo uplatnených 42 pripomienok, pričom podpredseda vlády, ministerstvá ani Úrad vlády Slovenskej republiky neuplatnili žiadne zásadné pripomienky.
	S prihliadnutím na nadobudnutie platnosti zákona č. 140/2015 Z. z., ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a ktorým sa menia a dopĺňajú niektoré zákony, ktorý v čl. V s účinnosťou od 1. januára 2016 novelizuje § 77c zákona č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov, Ministerstvo zdravotníctva Slovenskej republiky navrhuje v predloženom návrhu zákona vykonať nasledovné zmeny:

1.	V úvodnej vete k čl. II sa spojka „a“ za slovami „zákona č. 185/2014 Z. z.“ nahrádza čiarkou a za slová „zákona č. 77/2015 Z. z.“ sa vkladá čiarka a slová „a zákona č. 140/2015 Z. z.“.

2.	V čl. II bode 5. sa slová „Doterajšie odseky 4 až 7 sa označujú ako odseky 3 až 6.“ nahrádzajú slovami „Doterajšie odseky 4 až 8 sa označujú ako odseky 3 až 7.“.

3.	V čl. II sa za bod 11. vkladá nový bod 12., ktorý znie:
„12. V § 77c sa vypúšťa odsek 7 vrátane poznámky pod čiarou k odkazu 97aa.“.
	Doterajší bod 12 sa primerane prečísluje. 
4.	Článok o účinnosti  je potrebné upraviť tak, aby ustanovenie čl. II dvanásteho bodu nadobudlo účinnosť 1. januára 2016.

Záver

Ministerstvo zdravotníctva Slovenskej republiky odporúča vláde Slovenskej republiky vysloviť súhlas s predloženým návrhom poslancov Národnej rady Slovenskej republiky Richarda RAŠIHO, Jozefa VALOCKÉHO a Vladimíra BALÁŽA na vydanie zákona, ktorým sa  mení a dopĺňa zákon č. 363/2011 Z. z. o rozsahu a podmienkach úhrady liekov, zdravotníckych pomôcok a dietetických potravín na základe verejného zdravotného poistenia a o zmene a doplnení niektorých zákonov v znení  zákona č. 460/2012 Z. z. a ktorým sa mení a dopĺňa zákon č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov (tlač 1606) za predpokladu zapracovania pripomienok uvedených v tomto stanovisku.